בני אמדורסקי

בני אמדורסקי (12 באוגוסט 1931 – 23 בינואר 1994) היה זמר, שחקן, קומיקאי, מפיק, אמרגן, מסעדן ובוהמיין ישראלי. אמדורסקי נולד בירושלים. בילדותו למד בבית הספר לבנים תחכמוני בירושלים, היה חבר תנועת השומר הצעיר, אחר כך גדל והתחנך בקיבוץ הראל. בשנת 1957 הקים יחד עם ישראל גוריון את צמד "הדודאים" לאחר שהשניים נפגשו במסיבה. אמדורסקי המשיך לשיר במסגרת הצמד במשך 36 שנים. בשנת 1964, יזם את הקמת "שלישיית גשר הירקון". ב-1966 הוציא אלבום סולו ראשון, עם עיבודים של דב זלצר, בחברת ישראפון. ב-1969 הקים, הפיק והשתתף עם חנן יובל ושלום חנוך בשלישיית "השלושרים". בשנות השבעים היה חבר בשלישיית "הטוב הרע והנערה", לצד ישראל גוריון וג'וזי כץ, שכללה מופע ותקליט שהיה מבוסס על שירי סרטים והצגות משנות השלושים, עם לחניו של שמוליק קראוס. בשנת 1973 הצטרף אמדורסקי יחד עם שותפו לצמד "הדודאים", לצמד הנשי "סוזן ופרן" לאלבום פולק "קשת בענן", שבו חידשו שירי עם אנגליים ואמריקניים שתורגמו לעברית על ידי תרצה אתר ודן אלמגור. האלבום לוּוה במסע הופעות ברחבי הארץ. אמדורסקי גם היה מפיק האלבום. בסוף שנת 1981 השתתף אמדורסקי בסרט הטלוויזיה "עמק הנהר האדום" בבימוי דן בירון. ב-1964 השתתף בסרט "דליה והמלחים", ב-1967 השתתף בסרט "האם תל אביב בוערת?", ב-1968 השתתף בסרט "נס בעיירה" וב-1972 השתתף בסרט "שוד הטלפונים הגדול". אמדורסקי נחשב לאחד מהזמרים הבולטים בפסטיבל הזמר והפזמון, במיוחד בשנותיו הראשונות. בשנת 1964 זכה במקום הראשון עם השיר "ילדתי אמרי", למילים של משה דור וללחנו של יעקב הולנדר, אותו שר בדואט עם נחמה הנדל. בשנת 1972 שב וזכה במקום הראשון בהרכב של "הטוב הרע והנערה", עם השיר "טוב לי לשיר". בשנת 1990 חבר יחד עם ישראל גוריון וחנן יובל למופע בשם "שלושרים על גשר הירקון". בנוסף לעיסוקיו כזמר, היה גם אמרגן – בעיקר של הרכביו – וגם מפיק תקליטים ושירים של אמנים והרכבים שונים ובהם: "החלונות הגבוהים", "ירושלים של זהב", שירי שלום חנוך ועוד. עיסוק נוסף היה בתחום המסעדנות. הוא פתח כמה וכמה מועדוני בילוי, פאבים ומסעדה ביפו בשם "החצר", שם גם בישל בעצמו. בשנת 1990 גילה אמדורסקי כי הוא חולה בסרטן המעי הגס. מאותו רגע החליט להילחם בכל כוחו במחלה כולל דיאטה מקרוביוטית מיוחדת. בסוף שנת 1993 התדרדר מצבו. באוקטובר של אותה שנה השתתף בתוכנית מחווה מיוחדת בשם, "מסיבת גג עם בני אמדורסקי", שערכו לכבודו הערוץ הראשון. רגע השיא בתוכנית, בה השתתפו בכירי האמנים בישראל, היה כשאמדורסקי ביצע את השיר, "אני גיטרה", אשר נכתב במיוחד לאירוע על ידי נעמי שמר, והיווה מעין סיכום חיים ופרידה. אמדורסקי נפטר ב-23 בינואר 1994 בגיל 62. הוא נטמן בבית העלמין ירקון. אמדורסקי היה נשוי פעמיים. אשתו הראשונה, ממנה התגרש, הייתה אראלה וממנה נולדה בתו אסנת (הדר-אמדורסקי). אשתו השנייה, שגם ממנה התגרש, הייתה מרים (מיקי), וממנה נולד בנו אסף אמדורסקי, מוזיקאי גם הוא. לאחר פטירתו, הקימו שותפיו בעבר, ישראל גוריון, חנן יובל, וצמד הפרברים, רביעייה בשם "החברים של בני" שמופיעה מדי פעם באירועים שונים, ומשמרת בדרך זו את זכרו של אמדורסקי. בשנת 2003 ערך בנו אסף עם חברת התקליטים "הד ארצי" אוסף המסכם את הקריירה של אביו, אלבום כפול זה כולל שיר משותף לו ולאביו – "נחיה את היום". בסוף שנת 2009 יצאו ישראל גוריון ואסף אמדורסקי לסדרת הופעות בהם שרו השניים משירי הדודאים. בשנת 2013 יצא אלבום של השניים בשם "שרים הדודאים". ב-3 ביולי 2014, במסגרת מיזם הנצחת אמנים ואנשי במה של עיריית תל אביב, הוסר הלוט מעל לוחית זיכרון בכניסה לביתו של בני אמדורסקי ברחוב צבי ברוק 16 בתל אביב. על שמו של אמדורסקי נקראו רחובות ברמלה, ברעננה ובבית אריה. שלישיית גשר הירקון: אמדורסקי, אריק איינשטיין ויהורם גאון, בטקס קבלת פרס כינור דוד, 1964 לוחית זיכרון בכניסה לביתו של בני אמדורסקי בתל אביב שלום חנוך, בני אמדורסקי וחנן יובל, פסטיבל הזמר החסידי הראשון, 1969 מדיה וקבצים בנושא בני אמדורסקי בוויקישיתוף בני אמדורסקי, במיזם "אישים" לתיעוד היצירה הישראלית בני אמדורסקי, במסד הנתונים הקולנועיים IMDb (באנגלית) בני אמדורסקי, באתר זמרשת בני אמדורסקי, באתר שירונט בני אמדורסקי, באתר ספוטיפיי בני אמדורסקי, באתר MusicBrainz (באנגלית) בני אמדורסקי, באתר Discogs (באנגלית) בני אמדורסקי, באתר סטריאו ומונו בני אמדורסקי, דף שער בספרייה הלאומית בני אמדורסקי, באתר MOOMA (בארכיון האינטרנט) מידע על בני אמדורסקי בקטלוג הספרייה הלאומית חיפוש בני אמדורסקי בעיתונות יהודית היסטורית בני אמדורסקי בתוכנית הרדיו "עוד חוזר הניגון: מאוצר הארכיון של רשות השידור" (הקלטות נדירות), 22.1.2003 טקס פרסי כינור דוד 1964, באתר ארכיון הסרטים הישראלי בסינמטק ירושלים אבישי מתיה‏, 20 שנה למותו של בני אמדורסקי: הסנדק של הפופ העברי, באתר וואלה, 23 בינואר 2014 בני אמדורסקי בחודשיו האחרונים: "זה לא סוד שאני רוצה להמשיך לחיות", באתר ‏מאקו‏, 22 בינואר 2017 תמר זיגמן, אֲנִי גִּיטָרָה הָרוּחַ מְנַגֵּן עָלַי – השיר לבני אמדורסקי, בבלוג "הספרנים" של הספרייה הלאומית, 16.01.2019 אברהם זיגמן, כשהטילים שורקים, בני אמדורסקי שר, באתר ynet, 6 בפברואר 2020 אבנר ברנהיימר, בבית של בני אמדורסקי, מעריב, 20 בינואר 1992 אבי יופה, פי 3 סיכון למות מסרטן המעי הגס אם לא נבדקים, באתר nrg‏, 28 ביוני 2013 מסיבת גג - בני אמדורסקי וחברים. ערב מחווה מיוחד לזמר והיוצר בני אמדורסקי, באתר כאן ארכיון, 15 באוקטובר 1993